Odločba Komisije

z dne 25. aprila 1997

o nadomestitvi Odločbe Komisije 96/536/ES z dne 29. julija 1996 o določitvi seznama izdelkov na osnovi mleka, glede katerih so države članice pooblaščene, da odobrijo posamezna ali splošna odstopanja v skladu s členom 8(2) Direktive 92/46/EGS in vrsto odstopanj, ki se uporabljajo za izdelavo takih izdelkov

(97/284/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 92/46/EGS z dne 16. junija 1992 o določitvi zdravstvenih pravil za proizvodnjo in dajanje na trg polnega mleka, toplotno obdelanega mleka in izdelkov na osnovi mleka [1], nazadnje spremenjene z Direktivo Sveta 96/23/ES [2], in zlasti člena 8(2) Direktive;

ker prvi pododstavek člena 8(2) Direktive Sveta 92/46/EGS določa možnost, da se države članice pooblasti za odobritev posameznih ali splošnih odstopanj od nekaterih določb navedene Direktive;

ker Odločba Komisije 96/536/ES [3] pooblašča države članice, da odobrijo odstopanja od nekaterih določb člena 7(A)(1) do (4) Direktive 92/46/EGS in določa vrsto teh odstopanj;

ker se mora besedilo zgoraj omenjene Odločbe zaradi boljše jasnosti prirediti; ker se nadalje seznama izdelkov na osnovi mleka, za katere države članice odobrijo posamezna ali splošna odstopanja, dovoljena v skladu s členom 8(2) Direktive 92/46/EGS, ne bi smelo objaviti;

ker dejstvo, da država članica odobri odstopanje na podlagi Odločbe 96/536/ES, ne daje izdelovalcem zadevnih izdelkov pravice do trženja teh izdelkov ob uporabi oznake, rezervirane v skladu z Uredbo Sveta (EGS) št. 2081/92 z dne 14. julija 1992 o zaščiti geografskih oznak in geografskega porekla kmetijskih proizvodov in živil [4], nazadnje spremenjene z Uredbo (ES) št. 535/97 [5];

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Besedilo Odločbe 96/536/ES se nadomesti z naslednjim:

"Člen 1

Za namen člena 8(2) Direktive 92/46/EGS in te odločbe, pomenijo izdelki na osnovi mleka s tradicionalnimi značilnostmi tiste izdelke na osnovi mleka, ki:

- so zgodovinsko priznani, ali

- so izdelani v skladu s tehničnimi priporočili ali proizvodnimi postopki, kodificiranimi ali registriranimi v državi članici, v kateri se tradicionalno proizvajajo, ali

- so zaščiteni z državnim, regionalnim ali lokalnim zakonu v državi članici, v kateri se tradicionalno proizvajajo.

Člen 2

Države članice so pooblaščene, da predelovalnim obratom, ki izdelujejo nekatere izdelke na osnovi mleka s tradicionalnimi značilnostmi, kot je določeno v členu 1, odobrijo posamezna ali splošna odstopanja od zahtev, ki so določene v:

(a) Prilogi B, poglavje I, točka 6 in Prilogi C, poglavje III, točka 2 k Direktivi 92/46/EGS glede vrste materialov, ki sestavljajo orodja in opremo, značilno za pripravo, pakiranje in zavijanje teh izdelkov;

taka orodja in opremo pa se mora stalno vzdrževati primerno čiste ter redno čistiti in razkuževati;

(b) Prilogi B, poglavje I, točka 2(a), (b), (c) in (d) k Direktivi 92/46/EGS glede kleti ali prostorov za zorenje teh izdelkov;

take kleti ali prostori za zorenje imajo lahko naravne geološke zidove in zidove, tla, strope in vrata, ki niso gladka, nepropustna, trpežna, pokrita s svetlo obarvanim premazom ali iz nerjavečih materialov. Pogostnost in vrsta ukrepov čiščenja in razkuževanja v takih kleteh in prostorih se bo prilagodila navedeni vrsti dejavnosti z namenom, da se upošteva njihova posebna okoljska flora."

Člen 2

Ta odločba je naslovljena na države članice.

V Bruslju, 25. aprila 1997

Za Komisijo

Franz Fischler

Član Komisije

[1] UL L 268, 14.9.1992, str. 1.

[2] UL L 125, 23.5.1996, str. 10.

[3] UL L 230, 11.9.1996, str. 12.

[4] UL L 208, 24.7.1992, str. 1.

[5] UL L 83, 25.3.1997, str. 3.

--------------------------------------------------